KOMISIJOS SPRENDIMAS
2007 m. sausio 9 d.
Bendrijos inspektorių ir inspektavimo priemonių sąrašas pagal Tarybos reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką 28 straipsnio 4 dalį
(2007/166/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 28 straipsnio 4 dalį,
atsižvelgdama į valstybių narių paskirtų Bendrijos inspektorių ir inspektavimo priemonių sąrašą,
kadangi:
(1)
2006 m. liepos 7 d. Komisijos reglamento (EB) Nr. 1042/2006, nustatančio išsamias Tarybos reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką 28 straipsnio 3 ir 4 dalių įgyvendinimo taisykles 6 straipsnio 2 dalyje (2) numatyta, kad remdamasi valstybių narių pateiktais pranešimais, Komisija iki 2006 m. gruodžio 31 d. priima sąrašą Bendrijos inspektorių, inspekcijos laivų, inspekcinių aviacijos priemonių ir kitų inspektavimo priemonių, kurioms suteiktas leidimas vykdyti inspektavimus pagal Reglamento (EB) Nr. 2371/2002 28 straipsnio 4 dalį.
(2)
Todėl reikia priimti Reglamento (EB) Nr. 2371/2002 28 straipsnio 4 dalyje numatytą Bendrijos inspektorių ir inspektavimo priemonių sąrašą.
(3)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
NUSPRENDĖ:
Vienintelis straipsnis
Priede pateikiamas asmenų ir inspektavimo priemonių sąrašas priimamas kaip Bendrijos inspektorių, kuriems leistina inspektuoti pagal Reglamento (EB) Nr. 2371/2002 28 straipsnio 4 dalies nuostatas, ir inspektavimo priemonių sąrašas.
Priimta Briuselyje, 2007 m. sausio 9 d.